Beurtkrag afgeskaal danksy meer dieselArgieffoto Danksy diesel wat verskaf is deur PetroSA, sal beurtkrag van Donderdag om 16:00 na fase 3 afgeskaal word en tot Maandag elke aand vanaf 16:00 tot 05:00 ingestel word. Deur die dag sal fase 2 voortduur. Pravin Gordhan, minister van openbare ondernemings, het Donderdag aan lede van die parlement gesê Petro SA sal 50 miljoen liter diesel aan Eskom lewer en daar word aan permanente oplossings vir lae dieselreserwes gewerk. Volgens Eskom kan die voortgesette instelling van beurtkrag hoofsaaklik aan die hoë vlakke van onklaarraking en die beperkte noodopwekkingsreserwes toegeskryf word. “’n Opwekkingseenheid elk by die Grootvlei-, Kendal- en Tutuka-kragstasie en vier eenhede by die Camden-kragstasie is sedert Woensdag van lyn af vir herstelwerk,” sê die kragvoorsiener. “By die Camden-kragstasie moes ŉ waterlekkasie aan ŉ verbinding wat hulpverkoelingswater verskaf, herstel word.” ŉ Opwekkingseenheid by die Hendrina-kragstasie is weer in diens gestel. Volgens die kragvoorsiener is drie eenhede by die Kusile-kragstasie tans afgeskakel en dit sal ŉ paar maande lank voortduur, terwyl herstelwerk aan die skoorsteenstruktuur voortduur. Eenheid 1 van Koeberg sal oor die volgende drie weke ook ŉ verminderde uitset lewer weens die brandstof wat uitgeput is voor die hervulling en instandhoudingskedule wat in Desember begin. Eskom het tans 6 000 MW op beplande instandhouding, terwyl 14 160 MW nie beskikbaar is nie weens onbeplande tegniese probleme.